Document ID: 31999R1646

ΚΑΝΟΝΙΣΜΟΣ (ΕΚ) αριθ. 1646/1999 ΤΗΣ ΕΠΙΤΡΟΠΗΣ
της 27ης Ιουλίου 1999
για την έναρξη έρευνας σχετικά με ισχυρισμούς για καταστρατήγηση των μέτρων αντιντάμπινγκ επί των εισαγωγών ορισμένων μαγνητικών δίσκων (μικροδίσκων 3,5") καταγωγής Ταϊβάν και Λαϊκής Δημοκρατίας της Κίνας μέσω εργασιών συναρμολόγησης στην Κοινότητα και για την καθιέρωση της υποβολής των εισαγωγών μερών μικροδίσκων σε καταγραφή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2) και ιδίως τα άρθρα 13 και 14,
Μετά από διαβουλεύσεις με τη συμβουλευτική επιτροπή,
Εκτιμώντας ότι:
A. ΑΙΤΗΣΗ
(1) Σύμφωνα με τις διατάξεις του άρθρου 13 παράγραφος 3 του κανονισμού (ΕΚ) αριθ. 384/96 (αποκαλούμενου εφεξής "ο βασικός κανονισμός"), η Επιτροπή έλαβε αίτηση να ερευνήσει τους ισχυρισμούς για καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 2861/93(3) του Συμβουλίου, επί των εισαγωγών ορισμένων μαγνητικών δίσκων (μικροδίσκων 3,5") (αποκαλούμενων εφεξής "μικροδίσκων") καταγωγής Ταϊβάν και Λαϊκής Δημοκρατίας της Κίνας μέσω της εισαγωγής μερών μικροδίσκων καταγωγής των ιδίων χωρών, τα οποία, σύμφωνα με τους ισχυρισμούς, χρησιμοποιούνται για τη συναρμολόγηση μικροδίσκων στην Κοινότητα, καθώς και να υποβάλει τις εισαγωγές των κύριων προϊόντων σε καταγραφή εκ μέρους των τελωνειακών αρχών σύμφωνα με το άρθρο 14 παράγραφος 5 του βασικού κανονισμού και να προτείνει στο Συμβούλιο, εφόσον κρίνεται αναγκαίο, την επέκταση των προαναφερθέντων δασμών αντιντάμπινγκ στις εισαγωγές μερών μικροδίσκων από τις ίδιες χώρες.
B. ΑΙΤΩΝ
(2) Η αίτηση κατατέθηκε στις 14 Ιουνίου 1999 από την επιτροπή ευρωπαίων κατασκευαστών δισκετών (Diskma).
Γ. ΠΡΟΪΟΝ
(3) Τα προϊόντα ως προς τα οποία υπάρχει, σύμφωνα με τους ισχυρισμούς, καταστρατήγηση είναι μέρη μικροδίσκων καταγωγής Ταϊβάν και Λαϊκής Δημοκρατίας της Κίνας και χρησιμοποιούνται για τη συναρμολόγηση μικροδίσκων στην Κοινότητα: περιβλήματα (κωδικός ΣΟ ex 3926 90 99 ), μερικώς συναρμολογημένα περιβλήματα (κωδικός ΣΟ ex 8523 20 90 ), δακτύλιοι επικόλλησης (κωδικός ΣΟ ex 3926 90 99 ), ταινίες καθαρισμού (κωδικοί ΣΟ ex 3920 69 00 και ex 3919 10 31 ), δίσκοι με μαγνητική επένδυση (cookies) (κωδικός ΣΟ ex 8523 20 90 ), μεταλλικοί πυρήνες (κωδικοί ΣΟ ex 7326 90 97 και ex 7616 10 00 ), καλύπτρες (κωδικοί ΣΟ ex 3926 90 99, ex 7326 90 97 και ex 7616 10 00 ), ελατήρια (κωδικός ΣΟ ex 7320 20 89 ), προστατευτικοί δακτύλιοι των εγγραφών (κωδικός ΣΟ ex 3926 90 99 ) και δακτύλιοι εγγραφής (κωδικός ΣΟ ex 5603 12 90 ). Οι κωδικοί ΣΟ είναι αυτοί στους οποίους κατατάσσονται σήμερα τα προϊόντα και παρέχονται μόνο προς ενημέρωση.
Δ. ΑΠΟΔΕΙΚΤΙΚΑ ΣΤΟΙΧΕΙΑ
(4) Η αίτηση περιέχει επαρκή αποδεικτικά στοιχεία, σύμφωνα με το άρθρο 13 παράγραφος 3 του βασικού κανονισμού, για την έναρξη έρευνας στο πλαίσιο της οποίας θα εξεταστεί αν οι δασμοί αντιντάμπινγκ επί των εισαγωγών μικροδίσκων καταγωγής Ταϊβάν και Λαϊκής Δημοκρατίας της Κίνας καταστρατηγούνται από τις εισαγωγές μερών μικροδίσκων από τις εν λόγω χώρες που χρησιμοποιούνται για εργασίες συναρμολόγησης στην Κοινότητα.
(5) Τα αποδεικτικά στοιχεία είναι τα ακόλουθα:
α) μετά την επιβολή των μέτρων άρχισε μία τουλάχιστον δραστηριότητα συναρμολόγησης ή αυξήθηκαν σημαντικά οι δραστηριότητες συναρμολόγησης που είχαν αναληφθεί και για τις οποίες χρησιμοποιούνται μέρη από τη Λαϊκή Δημοκρατία της Κίνας ή/και την Ταϊβάν. Ακόμη, η αίτηση αναφέρεται στο εκ πρώτης όψεως αποδεικτικό στοιχείο ότι η αξία των μερών από την Ταϊβάν και τη Λαϊκή Δημοκρατία της Κίνας συνιστά το 60 % ή περισσότερο της συνολικής αξίας των μερών του συναρμολογημένου προϊόντος και ότι η προστιθέμενη αξία στα εισαχθέντα μέρη που χρησιμοποιήθηκαν κατά τις εργασίες συναρμολόγησης ή τελειοποίησης στην Κοινότητα, δεν υπερβαίνει το 25 % του κόστους κατασκευής·
β) ακόμη, η αίτηση περιλαμβάνει αποδεικτικά στοιχεία που αποδεικνύουν ότι οι τιμές στις οποίες πωλούνται στην Κοινότητα οι μικροδίσκοι που συναρμολογούνται με χρησιμοποίηση μερών από την Ταϊβάν και τη Λαϊκή Δημοκρατία της Κίνας είναι χαμηλότερες από τις τιμές εξαγωγής που δεν αποτελούν αντικείμενο ντάμπινγκ·
γ) τέλος, ο αιτών ισχυρίζεται ότι η εν λόγω καταστρατήγηση υποβαθμίζει σοβαρά τα διορθωτικά αποτελέσματα των εφαρμοζόμενων δασμών αντιντάμπινγκ, όσον αφορά τις ποσότητες και τις τιμές των συναρμολογούμενων πανομοιότυπων προϊόντων.
E. ΔΙΑΔΙΚΑΣΙΑ
(6) Βάσει των στοιχείων που περιέχονται στην αίτηση, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη έρευνας σύμφωνα με το άρθρο 13 παράγραφος 3 του βασικού κανονισμού και την υποβολή των εισαγωγών των μερών μικροδίσκων από τις υπό εξέταση χώρες σε καταγραφή εκ μέρους των τελωνειακών αρχών σύμφωνα με το άρθρο 14 παράγραφος 5 του προαναφερθέντος κανονισμού.
i) Ερωτηματολόγια
(7) Προκειμένου να συγκεντρώσει τις πληροφορίες που θεωρεί αναγκαίες για την έρευνά της, η Επιτροπή θα στείλει ερωτηματολόγια στις βιομηχανίες συναρμολόγησης μικροδίσκων που αναφέρονται στην αίτηση καθώς και στους σχετικούς εξαγωγείς στην Ταϊβάν. Ερωτηματολόγια θα σταλούν επίσης στους εξάγοντες παραγωγούς της Λαϊκής Δημοκρατίας της Κίνας και της Ταϊβάν που συνεργάστηκαν κατά την αρχική έρευνα. Σχετικές πληροφορίες είναι δυνατό να ζητηθούν από τους κοινοτικούς παραγωγούς. Οι αρχές της Ταϊβάν και της Λαϊκής Δημοκρατίας της Κίνας θα ενημερωθούν για την έναρξη της έρευνας και θα λάβουν αντίγραφο της αίτησης και του ερωτηματολογίου.
(8) Άλλα ενδιαφερόμενα μέρη θα ήταν σκόπιμο να ζητήσουν αντίγραφο του ερωτηματολογίου το ταχύτερο δυνατό, επειδή υπόκεινται επίσης στο χρονοδιάγραμμα πού ορίζεται στον παρόντα κανονισμό. Η αίτηση για την αποστολή ερωτηματολογίων υποβάλλεται γραπτώς στην κατωτέρω διεύθυνση και πρέπει να περιλαμβάνει το όνομα, τη διεύθυνση, τον αριθμό τηλεφώνου και φαξ του αιτούντος μέρους.
ii) Πιστοποιητικά μη καταστρατήγησης
(9) Σύμφωνα με το άρθρο 13 παράγραφος 4 του βασικού κανονισμού και εφόσον η εισαγωγή δεν συνιστά καταστρατήγηση, είναι δυνατή η έκδοση πιστοποιητικών που απαλλάσσουν τις εισαγωγές του σχετικού προϊόντος από την καταγραφή ή από άλλα μέτρα.
Επειδή για την έκδοση τέτοιων πιστοποιητικών απαιτείται η προηγούμενη άδεια των κοινοτικών οργάνων, οι αιτήσεις για τις εν λόγω άδειες είναι σκόπιμο να υποβάλλονται από τα ενδιαφερόμενα μέρη στην Επιτροπή το συντομότερο δυνατό κατά τη διάρκεια της έρευνας. Η Επιτροπή μπορεί να ικανοποιήσει τέτοια αιτήματα μόνο μετά από επισταμένη αξιολόγηση της κατάστασης. Οι αιτήσεις πρέπει να συνοδεύονται από πλήρη απάντηση στο ερωτηματολόγιο που αναφέρεται στην αιτιολογική σκέψη 8.
ΣΤ. ΚΑΤΑΓΡΑΦΗ
(10) Λόγω της μεγάλης ποικιλίας και του μεγάλου αριθμού των μερών μικροδίσκων, η καταγραφή των εισαγωγών σύμφωνα με τα άρθρα 13 παράγραφος 3 και 14 παράγραφος 5 του βασικού κανονισμού, θα ήταν σκόπιμο να περιοριστεί στα κύρια μέρη που χρησιμοποιούνται για τη συναρμολόγηση μικροδίσκων, ιδίως δίσκους με μαγνητική επένδυση (cookies), μερικώς συναρμολογημένα περιβλήματα, περιβλήματα, καλύπτρες και μεταλλικούς πυρήνες που υπάγονται στους κωδικούς ΣΟ ex 8523 20 90, ex 3926 90 99, ex 7616 10 00 και ex 7326 90 97 αντίστοιχα. Με την καταγραφή θα διασφαλίζεται ότι, σε περίπτωση που η έρευνα επιβεβαιώσει τους ισχυρισμούς σχετικά με την καταστρατήγηση, οι δασμοί που εφαρμόζονται στις εισαγωγές μικροδίσκων καταγωγής Ταϊβάν και Λαϊκής Δημοκρατίας της Κίνας θα είναι δυνατό να επεκταθούν στα προαναφερθέντα κύρια μέρη και να εισπραχθούν αναδρομικά από την ημερομηνία έναρξης της διαδικασίας.
Ζ. ΧΡΟΝΟΔΙΑΓΡΑΜΜΑ
(11) Ενόψει της χρηστής διαχείρισης, θα πρέπει να καθοριστεί προθεσμία εντός της οποίας τα ενδιαφερόμενα μέρη έχουν τη δυνατότητα να γνωστοποιήσουν γραπτώς τις απόψεις τους, υπό τον όρο ότι είναι σε θέση να αποδείξουν ότι ενδέχεται να θίγούν από τα αποτελέσματα της έρευνας. Θα πρέπει επίσης να οριστεί προθεσμία εντός της οποίας τα ενδιαφερόμενα μέρη θα έχουν τη δυνατότητα να υποβάλουν γραπτή αίτηση για να γίνουν δεκτά σε ακρόαση και να αποδείξουν ότι υπάρχουν ιδιαίτεροι λόγοι που την επιβάλλουν. Επειδή το προαναφερθέν χρονοδιάγραμμα ισχύει για όλα τα ενδιαφερόμενα μέρη, συμπεριλαμβανομένων των μερών που δεν αναφέρονται στην αίτηση ή που δεν είναι γνωστά από την προηγούμενη έρευνα, αυτά θα πρέπει να έλθουν σε επαφή με την Επιτροπή το ταχύτερο δυνατό.
Η. ΑΡΝΗΣΗ ΣΥΝΕΡΓΑΣΙΑΣ
(12) Στις περιπτώσεις που κάποιο ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συναχθούν προσωρινά ή τελικά συμπεράσματα, είτε καταφατικά, είτε αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού. Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιούνται τα διαθέσιμα στοιχεία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αρχίζει, σύμφωνα με τις διατάξεις του άρθρου 13 παράγραφος 3 του κανονισμού (ΕΚ) αριθ. 384/96 έρευνα για τις εισαγωγές των ακόλουθων μερών μικροδίσκων: περιβλήματα (κωδικός ΣΟ ex 3926 90 99 ), μερικώς συναρμολογημένα περιβλήματα (κωδικός ΣΟ ex 8523 20 90 ), δακτύλιοι επικόλλησης (κωδικός ΣΟ ex 3926 90 99 ), ταινίες καθαρισμού (κωδικοί ΣΟ ex 3920 69 00 και ex 3919 10 31 ), δίσκοι με μαγνητική επένδυση (cookies) (κωδικός ΣΟ ex 8523 20 90 ), μεταλλικοί πυρήνες (κωδικοί ΣΟ ex 7326 90 97 και ex 7616 10 00 ), καλύπτρες (κωδικοί ΣΟ ex 3926 90 99, ex 7326 90 97 και ex 7616 10 00 ), ελατήρια (κωδικός ΣΟ ex 7320 20 89 ), προστατευτικοί δακτύλιοι των εγγραφών (κωδικός ΣΟ ex 3926 90 99 ) και δακτύλιοι εγγραφής (κωδικός ΣΟ ex 5603 12 90 ), καταγωγής Ταϊβάν και Λαϊκής Δημοκρατίας της Κίνας.
Άρθρο 2
Ζητείται από τις τελωνειακές αρχές, σύμφωνα με τα άρθρα 13 παράγραφος 3 και 14 παράγραφος 5 του κανονισμού (ΕΚ) αριθ. 384/96, να λάβουν τα κατάλληλα μέτρα για την καταγραφή των ακόλουθων μερών μικροδίσκων, καταγωγής Ταϊβάν και Λαϊκής Δημοκρατίας της Κίνας, ώστε να διασφαλιστεί ότι, σε περίπτωση που οι δασμοί που εφαρμόζονται στις εισαγωγές μικροδίσκων από τις εν λόγω χώρες επεκταθούν στις προαναφερθείσες εισαγωγές, αυτοί θα εισπραχθούν αναδρομικά από την ημερομηνία έναρξης της εν λόγω καταγραφής:
ΘΕΣΗ ΠΙΝΑΚΑ
Η καταγραφή παύει εννέα μήνες μετά την ημερομηνία θέσης σε ισχύ του παρόντος κανονισμού.
Οι εισαγωγές δεν υποβάλλονται σε καταγραφή, όταν συνοδεύονται από πιστοποιητικό τελωνείου που έχει εκδοθεί σύμφωνα με το άρθρο 13 παράγραφος 4 του κανονισμού (ΕΚ) αριθ. 384/96.
Άρθρο 3
Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους, να προσκομίσουν στοιχεία και να ζητήσουν να γίνουν δεκτά σε ακρόαση εντός 40 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα. Το χρονοδιάγραμμα ισχύει έναντι όλων των ενδιαφερομένων μερών, συμπεριλαμβανομένων και των μερών που δεν αναφέρονται στην αίτηση.
Κάθε πληροφορία σχετική με το εν λόγω θέμα, κάθε αίτηση για ακρόαση ή για αποστολή του ερωτηματολογίου, καθώς και κάθε αίτηση για την έκδοση πιστοποιητικών μη καταστρατήγησης αποστέλλεται στις παρακάτω διευθύνσεις: Ευρωπαϊκή Επιτροπή·
Γενική διεύθυνση εξωτερικών σχέσεων:
Εμπορική πολιτική και σχέσεις με την Βόρειο Αμερική, την Άπω Ανατολή, την Αυστραλία και τη Νέα Ζηλανδία
Διεύθυνση Ι-C,
Rue de la Loi/Wetstraat 200 Β - 1040 Βρυξέλλες φαξ: (32 2) 295 65 05.
Άρθρο 4
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 1999.

Labels: 12
3
4
18